정조 15년
辛亥四月三十日卯時上御熙政堂朝講次對同爲入侍時領事蔡濟恭特進官鄭昌順金文淳知事趙鼎鎭參贊官柳文養大司諫李義綱執義洪彦喆侍讀官李祉永檢討官李義鳳記事官李海隣洪樂游徐有聞禮曹判書李致中刑曹判書權行副司直趙心泰李邦一訓鍊都正徐有大行都承旨柳戇行左承旨李祖承假注書鄭尙愚事變假注書李明淵以次進伏訖上曰開講可也祉永讀中庸自子曰中庸其至矣乎止第七章訖上讀新受音訖上曰各陳文義可也祉永曰舜以大聖人好問而好察邇言蓋天下之理無窮一人之知有限舜於凡事之理不敢自謂已知孶孶然好問於人集天下之知以做嵬蕩之治故孟子曰自耕稼陶漁無非取諸人者又曰聞一言見一行若決江河沛然莫之能禦此皆好察之實臣竊覸聖學高明固非臣等之所敢仰勉而雖其淺近之言好問翕受敷示則實爲聖益聖之道伏願體念焉上曰所陳好矣義鳳曰不偏不倚之謂中堯曰執中舜曰用中湯曰建中而中字卽洪範所謂皇極伏願殿下益懋建極之治焉上曰好矣濟恭曰孔子以中庸民鮮能久矣爲言中庸之道亘古亘今人所同得乃反失之而鮮能者專由於世敎寢衰而然世敎興則中庸之道人皆可能世敎之興衰亶係於君師導率之如何臣敢以此仰勉焉上曰卿言甚好當體念矣鼎鎭曰擇乎中庸而不失之者謂其守之之固也臣願聖上於守字上勉之焉上曰所陳好矣昌順文淳文養義綱彦喆等曰儒臣與領事知事已盡達臣等更無可陳之辭矣上曰諸臣所陳文義俱好矣而下番卽予舊日宮僚也上番亦舊日宮僚之兄也今日俱登講筵事不偶然循例文義而仍爲掩卷實有草草之歎就中發難更爲討論好矣夫愚不肖之不及固也而賢知者之過之果過於何處也中庸之道放之則彌六合卷之則退藏於密賢知者之過過於六合之外乎賢知而過之則以聖人之過化存神尤當過之然則六合之外聖人存而不論者果何謂也各陳所見可矣祉永曰此蓋以道爲不足行不足知則其失中一也是以謂過之也義鳳曰此猶射者之志彀中的者卽中庸之道矢過的外者猶賢者之過也濟恭曰過之謂言只過於中也賢知者每失於理外求理故自致過中如老佛亦不可謂不賢不知而求之太過自異於中道此所謂過之也上曰過的之喩出於古人之言而儒臣所謂矢過於的者未知其襯當也中如的中之鵠以其過不及者謂過鵠不及鵠則可也如指全的而言則的小地大的內有百餘步的外有許多地矢之止豈有限量耶然則過者之過將過於六合之外矣予則以爲賢不肖之過不及是一的之內鵠之上下而言也若以過的不及的爲言則中字反至小矣聖人之中無處不在天下有天下之中一國有一國之中至於一室一器皆有其中豈如大地上只着一片的耶是故雖以老佛之異於吾道而必造其極處而止之未可謂無的但不得其中耳夫以天之覆地之載日月所照霜露所墜何往無當然底道而何處無所謂中者耶聖人就其日用常行之道擇其中而執之故謂之中庸中庸初非高遠難行之事也隨處有常道隨處有中道所謂時中者也中字之義與時字之義相表裏易所云時之義誠大矣哉濟恭曰聖敎誠至當矣義鳳曰今承聖敎古人射的之喩其義果然如此矣濟恭曰臣常有疑晦于中者經曰道之不行也我知之矣又曰道之不明也我知之矣明者知之事也此蓋分知行言之而行先於知者似異於大學知行之先知而後行以此發問於儒臣似好矣上曰各陳之可也祉永曰行然後明故行先於知矣義鳳曰上章云民鮮能久矣故急於行而先言之且子曰民可使由之不可使知之由者卽行也上曰此亦有不然者雖分知行言之而旣曰道之不行也我知之矣故接之以知者愚者知愚知之事也旣曰道之不明也我知之矣故接之以賢者不肖者賢不肖行之事也然則何嘗有先行而後知者耶大抵此篇大旨以知仁勇三達德爲入道之門故先言舜次言顔子次言子路以此觀之亦未嘗先仁勇而後知矣雖然知行元不可截然貳之也知之十分分明則自然施之於行矣每坐於知之不明故行之不力也人知烏喙之能害人故雖甚飢而不食之此知行相須而不可貳之之驗也濟恭曰烏喙則人果不食而人皆知私鑄錢之在法必死猶或犯之以此論之大欲所在或有知行之不能相須處矣上曰烏喙百無一生故人皆不食之私鑄錢則倖倖有不發者而其爲大利則有的知者故冒死故犯大抵傷於虎者聞虎亦怖傷於矢者見木猶驚皆有所眞知故也知之眞則自然無行之不逮者矣義鳳曰經義果是先行後知而聖敎分析至精至微臣誠怳然大覺悟矣濟恭曰讀得一尺不如行得一寸以此觀之知行自有緩急之分矣上曰古人雖云談龍肉不如喫猪肉而如司馬光以其常時念中觀之眞可謂實賤篤行者而然於知分數終是不足如議孟子一事雖屬於大朴未散而至於罷新法何爲急遽乃爾熙寧之政固多弊端而如兵制變通實是美法何必盡罷終使戎政不振國勢益弱也以其出於王安石則必亟罷之者何其太過也程子謂吾輩激成之者誠大賢之公言公心也大體王安石執抝太過而其才則豈無可以需世者耶神宗之用安石其志則亦可謂有爲之主矣義鳳曰神宗雖是有爲之主用非其人矣上曰人品則固有賢不賢而若其需世之才則王安石必不讓於司馬光矣祉永曰安石誠有奇才而至於做治則何能當司馬光之九分人乎義鳳曰若使司馬光得君專而行政久則非特少康之治亦將挽回三代矣濟恭曰近儒議論至有司馬光王安石不可比方之言誠窄矣臣則謂司馬光當新法撓民之餘如廉吏之代貪吏而易得淸名矣故天下至今稱之誠好八字矣變舊法至難罷新法至易有何才幹之可見其勝於安石者乎上曰然儒臣雖以宋神宗謂之用非其人當其時天下之勢不得不大振刷故銳意圖治堅定不貳予則以爲漢武帝後惟神宗頗有事事之志矣國初宋史之未及出來也諸名碩預度之或曰安石必入侫倖傳或曰當入名臣傳及得名臣錄則果編入其中而宋史亦然朱子旣以名臣許之豈非難得之人乎但因呂惠卿輩引進之擧而尤落其名此其大誤着矣大抵挽回世道亦係氣數盛衰雖曰人君不言命而予則以爲其時氣數使然矣義鳳曰聖敎誠至當而第伏念世道汚隆專在於導率之如何顧今聖人在上化理淸明挽回氣數此正其時臣則以爲三代之治庶幾復見於今日矣上曰風俗厚薄之稍移雖係於在上者而至若挽回古道則世益降而行不得矣如今奇巧已生淳風且邈上雖爲土堦茅茨民豈有瓦樽抔飮乎雖然大國則地廣民衆風氣難於猝變而我國則偏邦也有何風氣之可論導率挽回似乎不難而尙未見俗習之丕變此予所以日夕反躬而莫知其所以然矣濟恭曰聖敎誠深切臣不勝欽仰而承佐之地不能對揚其萬一以致聖念獨勞於上莫非臣等不職之罪也上曰空言雖云無益至於經義談論而後進不若前人雖以抄啓文臣課講一事言之設置多年未見其成效此亦予不能盡君師之責而然矣濟恭曰此實人才漸降之致矣上曰下番之昔在春坊也文義或有可聽今日則別無發明者近或看雜書分精力而然乎上番之弟祉承在春坊時有講義編成者上番果知之乎祉永曰臣亦嘗見之矣上曰經筵先退次對爲之濟恭曰甘霈後日氣連和聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰此開城留守具庠狀啓也以爲今當春耕農糧不足無以排巡泰安礪峴長湍倉留庫各穀中限折半特許加分事請令廟堂稟旨分付矣當夏農糧不可不優助加分之請必有商量而但來頭年事有難預度若使倉儲枵然事甚悶慮折半留庫中限三分一計數加分加分實數從後狀聞之意分付何如上曰依爲之出擧條濟恭曰近來牛禁蕩然以外方言之場市之間屠殺狼藉爲方伯守令者不特不爲禁斷至或捧用屠稅故民不畏法視若常事以故牛價日益踊貴較視前日不翅三倍四倍之加以致村閭中養牛之家絶罕而僅有雖欲農作何由得以深耕乎暗行廉察守令私屠爲第一罪罷之條此法不可不別加申明此後場市與邑內或有牛肉肆行之處則該邑守令隨聞重勘道臣亦難免其責以此各別申飭諸道俾絶如前犯屠之患恐不可已矣上曰依爲之出擧條上曰京中似有此弊自法司若申禁則豈如是乎且非但不能禁斷稱以禁之亦不無下隷從中作奸之事名曰法官此等之處不能擧職誠駭然矣捕廳之禁私屠亦有其例矣令捕將各別申禁可也濟恭曰辛亥以後公私賤良妻所生竝皆許良卽先朝定制而續大典獨於驛卒良妻所生男以從願施行載錄各驛以爲從願云者非爲從良卽指願陞爲吏故自辛亥法立之初亦無驛卒良産之許爲良人只從自願陞吏而已蓋國家所重無過於驛路而若許爲良恐無驛役之人故法意似出於此矣今聞東北各驛驛卒良出者以從願二字爲執言擧欲反驛投良呼訴紛紜安可創開前日所不行之例以致驛路轉益凋殘之弊乎此不可不一番陳達釐正自今以後從願二字使之只用於陞吏一款俾無更事逃避之患何如上曰依爲之出擧條文淳曰本司庫舍今已始役而間數稍多物力不敷他無拮据之道再昨年大濬川時有均廳錢三千兩貸來後每年一千兩式計償者今明兩年所報條合二千兩先爲推移取用自再明年還報事甚便好敢此仰達矣上曰大臣之意何如濟恭曰舟橋與濬川便是一司工役所用不可不互相推移依重臣所奏許施似無妨矣上曰依爲之出擧條心泰曰今番中旬六兩試取時牢子沈仁壽亦爲應射而一矢二失越一百五十二步三矢越一百四十八步矣取考謄錄則六兩三矢中二矢一百五十步及一矢一百四十五步以上之類別單修改閑良直赴出身加資自來法例而牢子旣是軍兵名色六兩本非軍兵元技則循例修別單以啓事涉擅便敢此仰達矣上曰一體別單可也出擧條上曰臺臣進前大司諫則朝講有先入侍後謝恩之命講筵旣罷出待臺廳可也彦喆曰請爲奴罪人金壽賢河翼龍竝令王府設鞫得情夬正王法上曰不允措語見上命書傳敎曰禮房承旨馳詣宗廟景慕宮奉審摘奸以來又命書傳敎曰明日展拜後仍行省牲省器路由館峴以此分付命退諸臣以次退出